**Javna agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17 in 21/18 – ZnOrg, 3/22-ZDeb in 105/2022-ZZNŠPP), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni večletni razpis za izbor in sofinanciranje** **izvajalcev javnega kulturnega programa na področju KNJIŽNI PROGRAM za obdobje 2024-2027**

**(oznaka: JR10–KNJIŽNI PROGRAM–2024–2027)**

**1. Naziv in sedež razpisovalca**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju: JAK).

**2. Predmet javnega razpisa**

Predmet javnega razpisa je izbor izvajalcev in sofinanciranje javnih kulturnih programov na področju KNJIŽNEGA PROGRAMA za obdobje 2024–2027 (štiriletno sofinanciranje knjižnih programov) na podlagi določb tega razpisa in izpolnjevanja pogojev in kriterijev iz točk 7 in 8.

V razpisu uporabljeni in zapisani izrazi v slovnični obliki za moški spol se uporabljajo kot nevtralni.

**3. Cilji javnega razpisa**

JAK bo knjižne programe podpirala v skladu z naslednjimi dolgoročnimi cilji in vsebinskimi usmeritvami:

* izdajanje kakovostnih knjig v okviru knjižnih programov na področju leposlovja in humanistike;
* spodbujanje izvirne literarne ustvarjalnosti in prevajanja kakovostnih leposlovnih in humanističnih del v slovenski jezik;
* izkazovanje profiliranosti in prepoznavnosti knjižnega programa;
* upoštevanje in spodbujanje raznolike produkcije slovenskih založb na področju leposlovja in humanistike za otroke, mladino in odrasle;
* zagotavljanje visoke dostopnosti in promocije kakovostne knjižne produkcije v tiskani in elektronski obliki.

**4. Vsebinska opredelitev razpisnega področja in pomen izrazov**

**4.1** **Vsebinska opredelitev področja javnega razpisa**

V okviru razpisa bodo sofinancirani knjižni programi založnikov, ki vključujejo leposlovna in humanistična knjižna dela slovenskih avtorjev za otroke, mladino in odrasle, prevodna leposlovna in humanistična dela tujih avtorjev za otroke, mladino in odrasle ter izvirna in prevodna dela s področij kulture in umetnosti, prispevajo k pluralnosti slovenskega knjižnega trga ter zagotavljajo visoko dostopnost in promocijo knjižnega programa.

**4.2 Pomen izrazov**

**Javni kulturni program** je po vsebini, zasnovi in obsegu zaključena celota programskih enot, ki kontinuirano potekajo skozi vse leto, je v celoti in v svojih delih dostopen javnosti in bo izveden v obdobju od leta 2024 do vključno leta 2027. Javni kulturni program prijavitelja je sestavljen iz več enot. JAK bo vsako leto preverjala usklajenost programa s strateškim načrtom izvajalca.

**Izvajalec javnega kulturnega programa** je skladno z določili 58. člena ZUJIK pravna oseba, katere dejavnost je po kvaliteti ali po pomenu primerljiva s kulturno dejavnostjo javnih zavodov z njenega delovnega področja, ta dejavnost se praviloma ne zagotavlja v javnih zavodih, njen kulturni program pa je v javnem interesu. Izvajalec programa je odgovorni nosilec programa ter poslovno in programsko predstavlja kulturno organizacijo.

**Strateški načrt** je dokument temeljne programske vizije za razpisano programsko obdobje. Dokument vsebuje analizo stanja, vizijo želene pozicije po zaključku programskega obdobja, določa cilje, predvidene ukrepe za doseganje ciljev ter izkazuje usmerjenost prijavitelja v trajno delovanje. Prijavitelj ga predstavi v prijavnem obrazcu na ta razpis.

**Upravičene osebe** so pravne osebe zasebnega prava, registrirane za izdajanje knjig v Sloveniji ali zamejstvu, ki že delujejo na področju razpisa in izpolnjujejo splošne in posebne pogoje za sodelovanje na razpisu. Glede na osnovno dejavnost niso izobraževalne, znanstvene ali vzgojno-izobraževalne institucije oziroma so organizacije, katerih temeljni namen je založniška dejavnost.

**5. Okvirna vrednost javnega večletnega razpisa** **JR10–KNJIŽNI PROGRAM–2024–2027, obdobje sofinanciranja, obdobje za porabo sredstev, izvedba postopkov večletnega sofinanciranja in sprememba ali prekinitev sofinanciranja**

**5.1 Okvirna vrednost,** **obdobje sofinanciranja in obdobje za porabo sredstev**

Okvirna vrednost javnega razpisa za leto 2024 znaša 2.500.000,00 EUR. Obseg sredstev, ki ga bo JAK za sofinanciranje na tem javnem razpisu izbranih knjižnih programov namenila po posameznih letih 2025, 2026 in 2027, bo določen v letnih pozivih za pripravo vsebinskega in finančnega načrta izbranim prijaviteljem, in sicer po prejemu letnih odločb o sofinanciranju programa dela JAK s strani ministrstva, pristojnega za kulturo za leta 2025, 2026 in 2027.

Prijavitelji, izbrani na tem javnem razpisu, bodo sredstva prejeli za izvajanje javnega kulturnega programa na področju knjižnih programov, izvedenega v letih **2024, 2025, 2026 in 2027.** Višina sredstev za sofinancirani knjižni program bo določena za vsako leto posebej, in sicer za leto 2024 z odločbo in pogodbo na javnem razpisu JR10–KNJIŽNI PROGRAM–2024–2027, za leta 2025, 2026 in 2027 pa s posamičnimi letnimi odločbami po izvedenih letnih pozivih k oddaji vsebinskega in finančnega načrta za posamezno leto.

JAK bo po prejemu odločbe ministrstva, pristojnega za kulturo, o sofinanciranju programa dela JAK za posamezno leto v obdobju 2024–2027 skladno s predpisi izbranim prijaviteljem izdala odločbe. V primeru pozitivnih odločb bodo prijavitelji sprejeti v sofinanciranje za obdobje 2024-2027, za leto 2024 bo v teh primerih v odločbi določeno število sofinanciranih knjig z navedbo konkretnih knjižnih naslovov glede na vrstni red prijavitelja v prijavni vlogi ter letni obseg sredstev za sofinanciranje izbranega knjižnega programa v letu 2024. Na podlagi usklajevalnega zapisnika, v katerem bodo izbrani prijavitelji dodeljena sredstva na razpisu JR10–KNJIŽNI PROGRAM–2024–2027 za leto 2024 razdelili po posamičnih knjigah v knjižnem programu ter določili t. i. rezervne naslove, bo pripravila in sklenila letne pogodbe o sofinanciranju knjižnih programov v letu 2024.

Sredstva, dodeljena v okviru tega razpisa, morajo biti porabljena v obdobju 2024–2027 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju izbranega knjižnega programa.

JAK si pridržuje pravico, da ne razdeli vseh okvirno določenih sredstev tega javnega razpisa.

**5.2 Izvedba postopkov večletnega sofinanciranja**

JAK bo v prvi fazi izvedbe javnega razpisa JR10–KNJIŽNI PROGRAM–2024–2027 preverila izpolnjevanje splošnih in posebnih razpisnih pogojev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, na podlagi česar bo JAK izdala odločbe o zavrnitvi ali sprejetju knjižnega programa v sofinanciranje za obdobje 2024–2027 ter z izbranimi izvajalci knjižnega programa na podlagi usklajevalnega zapisnika sklenila pogodbe za leto 2024.

Usklajevalni zapisnik bo vključeval podatke o sofinanciranih knjigah v programu tekočega leta ter dva (2) rezervna knjižna naslova, s katerima lahko izvajalec tekom leta zamenja katerega od knjižnih naslovov, vključenih v letno pogodbo o sofinanciranju. V primeru, ko bo razlika med zamenjanim knjižnim delom in rezervnim naslovom več kot 10 AP ali v primeru nastale finančne neustreznosti programa, bo strokovna služba JAK / pristojna skrbnica pogodbe s strani JAK opravila ponovni izračun višine subvencije ter pripravila aneks k pogodbi.

Izbrani izvajalci, s katerimi bo sklenjena pogodba za leto 2024, bodo za leta 2025, 2026 in 2027 pozvani k predložitvi podrobnejšega programa dela in finančnega načrta za vsako leto posebej. Ob letnem pozivu k predložitvi programa za naslednje leto bo izvajalcem izdana nova odločba ter sklenjena pogodba za vsako leto posebej, v katerih bosta določena dokončen obseg knjižnega programa (število sofinanciranih knjig in navedba konkretnih naslovov glede na vrstni red prijavitelja v vlogi na letni poziv) in dokončna višina sredstev v posameznem letu ter opredeljene morebitne druge spremembe, vezane na izvedbo programa.

Višina letnih sredstev bo izvajalcem javnih kulturnih programov na področju knjižnih programov, sprejetim v sofinanciranje za obdobje 2024–2027, določena v letni odločbi in pogodbi (2024, 2025, 2026 in 2027), in sicer na podlagi:

* pravočasne in popolne prijave javnega kulturnega programa za posamično leto,
* vsakoletnega preverjanja izpolnjevanja pogojev javnega razpisa JR10–KNJIŽNI PROGRAM–2024–2027,
* pregleda in potrditve realizacije letne pogodbe izvajalca javnega kulturnega programa s strani pristojne strokovne službe JAK (v obrazcu letnega končnega vsebinskega in finančnega poročila),
* vrednotenja javnih kulturnih programov na letni ravni s strani pristojne strokovne komisije,
* obsega sredstev, namenjenih razpisu JR10-KNJIŽNI PROGRAM-2024-2027, v posamičnem proračunskem letu.

**5.3 Sprememba, prekinitev ali odstop od sofinanciranja, vračilo javnih sredstev**

Izvajalec mora vse obdobje trajanja razpisa (2024–2027) izpolnjevati splošne in posebne pogoje razpisa ter uspešno zaključiti letno izvedbo knjižnega programa.

V primeru objektivnih sprememb, ki vplivajo na izpolnjevanje pogodbenih obveznosti v tekočem letu, bodo z izvajalcem lahko sklenjeni aneksi k osnovni letni pogodbi, v katerih bosta določena dokončen obseg knjižnega programa in dokončna višina sredstev v posamičnem letu ter opredeljene morebitne druge spremembe, vezane na izvedbo knjižnega programa. V primeru odpovedi izdaje posameznih knjig iz letne pogodbe s strani izvajalca mora izvajalec priložiti izjavo avtorja/prevajalca/ilustratorja, da je seznanjen z odpovedjo.

V primeru utemeljenih prošenj za podaljšanje roka za izdajo knjig, vključenih v letno pogodbo o sofinanciranju, se bodo aneksi sklepali največ za obdobje treh mesecev, tj. do konca meseca marca naslednjega leta. V primeru neizpolnitve obveznosti iz aneksa do navedenega roka bodo izvajalci vrnili sredstva, dodeljena posameznemu knjižnemu naslovu iz aneksa.

V kolikor izvajalec posameznega knjižnega dela iz pogodbe za tekoče leto ne bo mogel nadomestiti z rezervnim naslovom, navedenim v letni pogodbi, bo vrnil sredstva, dodeljena temu naslovu v osnovni letni pogodbi.

V kolikor izvajalec odstopi od izvajanja knjižnega programa v posamičnem letu, je njegov odstop dokončen in izvajanja sofinanciranega knjižnega programa v prihodnjem letu ne more več nadaljevati oz. ni upravičen do sofinanciranja s strani JAK. Vrniti pa mora delež sredstev, za katera ne more dokazati, da jih je namensko uporabil v času, ko je izvajal sofinancirani knjižni program v skladu s tem javnim razpisom in veljavnimi zakonskimi predpisi.

Če JAK na podlagi rednega ali izrednega nadzora sofinanciranega knjižnega programa ugotovi, da izbrani program v celoti ali delno ni bil izveden, da je bila izvedba programa neskladna s prijavo ali pogodbo, pomanjkljiva ali na neustrezni ravni, da se dejanski stroški programa razlikujejo od navedenih v sklenjeni pogodbi o sofinanciranju knjižnega programa, ali da prijavitelj ni upošteval v pogodbi določenih drugih obveznosti, JAK zahteva delno ali celotno vračilo že izplačanih sredstev z zakonitimi obrestmi, pri čemer nemudoma prekine sofinanciranje knjižnega programa, izbranega na javnem razpisu JR10–KNJIŽNI PROGRAM–2024–2027.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju knjižnih programov oziroma spremeni ali prekine že sklenjene pogodbe o sofinanciranju knjižnih programov.

Vsa tveganja pri izvajanju knjižnega programa pred izdajo odločbe in podpisom pogodbe o sofinanciranju izbranega knjižnega programa v posameznem letu v obdobju 2024–2027 nosi njegov izvajalec.

**6. Upravičeni stroški in finančna uravnoteženost prijavljenega javnega kulturnega programa na področju knjižnega programa**

Prijava na razpis mora vključevati načrtovano finančno konstrukcijo knjižnega programa prijavitelja, ki prikazuje vse prihodke in odhodke, nujno potrebne za izvedbo prijavljenega programa. Predstavljena finančna konstrukcija mora biti uravnotežena (prihodki = odhodki), realna in dovolj podrobna, da omogoča identifikacijo, spremljavo in nadzor prijavljenega programa.

**Upravičeni stroški za sofinanciranje s strani JAK** so tisti stroški, ki:

* izhajajo iz predmeta pogodbe,
* so nujno potrebni za kakovostno izvedbo (so)financiranega knjižnega programa in so vezani na izvedbo programa,
* nastanejo izključno za namen realizacije (so)financiranega knjižnega programa in se lahko v celoti pripišejo temu programu,
* so opredeljeni v prijavi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).

Kot upravičeni stroški se priznajo vrednosti stroškov, izkazane na računu, brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 13/11 in nasl.).

JAK v letu 2024 sofinancira le upravičene stroške, ki so nastali od 1. 1. 2024 dalje, razen stroškov odkupa avtorskih pravic prijavljenega knjižnega programa. JAK v letu 2025 sofinancira le upravičene stroške, ki bodo nastali od 1. 1. 2025 dalje, za leto 2026 stroške, ki bodo nastali od 1. 1. 2026 dalje in za leto 2027 stroške, ki bodo nastali od 1. 1. 2027 dalje, razen stroškov odkupa avtorskih pravic prijavljenega knjižnega programa, ki so nastali pred temi datumi.

Če bo JAK ugotovila, da je upravičenec prejel sredstva oziroma so mu bila odobrena za isti program in isti namen tudi iz drugih virov, se pogodba o sofinanciranju razdre, JAK pa od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev.

**6.1. Upravičeni stroški na področju knjižni program (KP)**

sklop A: stroški avtorskega dela, neposredno povezani z izvedbo prijavljenega knjižnega programa (avtorji besedil, prevajalci, avtorji uvodnih/spremnih besedil, ilustratorji, fotografi, lektorji, korektorji, odkup avtorskih pravic, strokovni pregled ipd.),

sklop B: tiskarska priprava in tisk ter stroški priprave in izdaje e-knjige;

sklop C: splošni stroški delovanja, stroški dela založnika, programsko-materialni stroški in stroški promocije.

Prijavitelj knjižnega programa, ki bo izbran v sofinanciranje in s katerim bo sklenjena pogodba o sofinanciranju in izvedbi knjižnega programa, bo moral vse upravičene stroške, ki jih bo uveljavljal v okviru zahtevka za izplačilo ter končnega vsebinskega in finančnega poročila, izkazati **z dokazili o nastanku stroška in potrdili o plačilu stroška (potrdila o izvedenih plačilih).**

Kot dokazilo o nastanku upravičenega stroška je **pri stroških avtorskega dela** potrebno priložiti sklenjene pogodbe/anekse z avtorji.

Pri stroških **tiskarske priprave, tiska ter priprave in izdaje e-knjige**, ki so neposredno povezani s knjižnim programom, štejejo kot dokazila o nastanku stroška kopije prejetih računov o opravljenih storitvah, na katerih mora biti označeno, da je kopija enaka originalu, ter dokazila o plačilu teh storitev.

**Splošni stroški delovanja** so stroški izvajalca knjižnega programa, ki se jih ne da vezati le na izvedbo programa (npr. najemnine prostorov, računovodstvo, pisarniški material, ogrevanje, elektrika, voda, telefon, internet, spletna stran …) in so nujni za izvajanje knjižnega programa, podprtega v okviru razpisa.

**Stroški dela** založnika so stroški, nastali z izplačilom dohodka osebam, ki imajo z izvajalcem programa sklenjeno delovno razmerje na podlagi pogodbe o zaposlitvi ali sklenjeno pogodbo o letnem sodelovanju. Kot potrdila o izvedenih plačilih pri stroških zaposlenih in pogodbenih sodelavcev štejejo izpiski bančnih transakcijskih računov, iz katerih so razvidna nakazila plač/izplačil zaposlenim in pogodbenikom ter plačila davkov in prispevkov.

Pri **stroških drugih storitev**, ki so neposredno povezane s programom (promocija in programsko-materialni stroški), kot potrdila o izvedenih plačilih štejejo izpiski bančnih transakcijskih računov, iz katerih so razvidna plačila računov in nakazila honorarjev/plačilo študentskega dela skupaj z davki in prispevki ter druga ustrezna potrdila o izvedenih plačilih.

Za vsak strošek, pri katerem JAK ob pregledu zahtevka za izplačilo ne najde neposredne povezave med nastankom stroška in izvedbo knjižnega programa, oziroma ugotovi, da nastali strošek ni povezan z izvedbo knjižnega programa ne glede na to, ali ta strošek dejansko obstaja, lahko JAK od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo programa.

**6.1.1 Neupravičeni stroški:**

* plače zaposlenih, ki se financirajo iz državnega ali občinskega proračuna,
* nakup osnovne opreme,
* stroški investicijskega vzdrževanja,
* alkoholne pijače, tobačni izdelki.

**7. Pogoji za sodelovanje na javnem razpisu JR10–KNJIŽNI PROGRAM–2024–2027**

**7.1 Splošni pogoji**

Prijavitelji morajo izpolnjevati naslednje splošne pogoje:

* da so pravna oseba zasebnega prava, ki je najmanj tri (3) leta registrirana za izdajanje knjig v Sloveniji ali zamejstvu, razen v primeru, da je novoustanovljena pravna oseba zasebnega prava pravni naslednik pravne osebe zasebnega prava, ki jo je znotraj obdobja 2020–2023 sofinancirala JAK in nadaljuje z izvajanjem v tem obdobju sofinanciranega knjižnega programa;
* da imajo kontinuirano vsaj enega (1) redno zaposlenega strokovnega delavca (dokazilo: priložena pogodba o delu ali zaposlitvi, veljavna na datum prijave na razpis) oziroma imajo najmanj dva (2) redna pogodbena sodelavca, od tega vsaj enega (1) urednika (dokazilo: priložena pogodba za najmanj 6 mesecev, veljavna na datum prijave na razpis) (Priloga 1);
* da v primeru, ko so bili izbrani v sofinanciranje na razpisih Ministrstva za kulturo RS, drugih ministrstev, Javne agencije za znanstvenoraziskovalno in inovacijsko dejavnost RS, lokalnih skupnosti, na razpisih EU in Traduki, na tem razpisu ne morejo biti sofinancirani z istimi upravičenimi stroški – prepoved dvojnega financiranja istih stroškov;
* da imajo izpolnjene vse pogodbene obveznosti oziroma urejena medsebojna razmerja z JAK, v kolikor v obdobju 2022–2023 sodelujejo ali so sodelovali z JAK na naslednjih razpisih za izdajo knjig: JR10-KNJIŽNI PROGRAM–2020–2023, JR3–KNJIGA–2022–2023, področje Izdaja knjig; JR2–VKP–2022–2024, JR7–ISS–2022 in JR3–ISS–2023; (podlaga za ugotovitev izpolnjevanja pogodbenih obveznosti je dokumentacija JAK, pogoj ne velja za nove prijavitelje);
* da za isti knjižni program (v celoti ali delu) poda vlogo le en prijavitelj;
* da se z istim knjižnim programom (v celoti ali delu) na razpis prijavljajo samo enkrat;
* da pri prijavi upoštevajo vsebinsko opredelitev in cilje razpisnega področja, skladno z 2., 3. in 4. točko besedila razpisa,
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 10., 11. in 13. točke besedila tega razpisa;
* da je vloga v celoti napisana v slovenskem jeziku, vključno z (delovnimi) naslovi knjižnih del.

**7.2. Posebni pogoji**

Prijavitelji na področju knjižni program morajo ob splošnih izpolnjevati tudi naslednje posebne pogoje:

* da so v obdobju 2021–2023 izdali vsaj enaindvajset (21) knjig v slovenskem jeziku s področja leposlovja in humanistike (ne štejejo ponatisi);
* da za leto 2024 prijavljajo najmanj sedem (7) in največ štiriindvajset (24) knjig v slovenskem jeziku s področja leposlovja in humanistike;
* da v okviru knjižnega programa ne prijavljajo pedagoških gradiv, učbenikov in priročnikov, razstavnih katalogov, zbornikov simpozijev in drugih priložnostnih zbornikov ter rezultatov znanstvenih raziskav;
* da v prijavljeni knjižni program ne vključujejo knjig, ki so bile dostopne javnosti pred 1. 1. 2024 (oz. v letih 2025, 2026 in 2027 ne vključujejo knjig, dostopnih javnosti pred 1. 1. 2025, 1. 1. 2026 in 1. 1. 2027);
* da pri stroških izdaje knjig knjižnega programa upoštevajo določila o najnižjih avtorskih honorarjih iz točke 7.3 besedila tega razpisa;
* da pri stroških tiska knjižnega programa upoštevajo naslednjo višino naklad: 500 izvodov leposlovje, 400 izvodov humanistika, 300 izvodov esejistika ter 200 izvodov poezija in dramatika;
* da zaprošeni znesek za sofinanciranje knjižnega programa ne presega 70 odstotkov vrednosti upravičenih stroškov in da ne presega 300.000,00 EUR letno.

Prijavitelj poda izjavo o izpolnjevanju splošnih in posebnih pogojev na predpisanem prijavnem obrazcu. Če JAK naknadno zahteva izvirnike potrdil o izpolnjevanju splošnih in posebnih pogojev po posamičnih alinejah, jih mora prijavitelj dostaviti v zahtevanem roku.

**7.3. Določitev najnižjih avtorskih honorarjev pri izvedbi sofinanciranega knjižnega programa**

Prijavitelj mora pri načrtovanju in izvedbi knjižnega programa upoštevati naslednje izhodiščne vrednosti:

* da bo pri izdaji sofinanciranih knjig izplačal avtorski honorar izvirnim ustvarjalcem v višini najmanj 500,00 EUR bruto na avtorsko polo, prevajalcem najmanj 350,00 EUR bruto na avtorsko polo, za izvirno pesniško zbirko za avtorja besedila pavšal v višini najmanj 3.500 EUR bruto, za prevod pesniške zbirke pavšal najmanj 3.200 EUR bruto in za avtorja besedila slikanice pavšal najmanj 900 EUR bruto za prvo naklado/izdajo.

**8. Kriteriji za ocenjevanje vlog**

|  |  |  |
| --- | --- | --- |
|  | **Kriteriji** | **Najvišje možno število točk** |
| **1.** | Reference prijavitelja (kakovost doslej izdanih knjižnih del, prepoznavnost in vidnost založbe in njenih knjižnih izdaj, nagrade in nominacije za nagrade, nastopi na knjižnih sejmih, festivalih in drugih prireditvah ter strokovnih dogodkih s področja knjige doma in/ali v tujini, obiski tujih avtorjev ipd.)  (brez referenc – 0 točk; manj referenc – 1–3 točke; dobre reference – 4–5 točk; prav dobre reference – 6–7 točk; odlične reference – 8–10 točk | 10 |
| **2** | Predstavitev strateškega načrta izdajanja knjižnega programa v obdobju 2024–2027 (spremembe programa v tem obdobju, pričakovani rezultati konec obdobja idr.)  (šibko – 1 točka; dobro – 2 točki; zelo dobro – 3 točke) | 3 |
| **3** | Pravočasna in s prvotno pogodbo skladna izvedba knjižnega programa v letih 2020–2023 (programske založbe) oz. v letih 2022–2023 (projektne založbe), redno in pravočasno obveščanje skrbnika pogodbe na JAK o spremembah v programu/projektu, pogostost aneksov v obdobju 2020–2023 in odpovedi sofinanciranih projektov  (nezadostno – 0 točk, zadostno – 1 točka, dobro – 2 točki, odlično – 3 točke; novi prijavitelji: 0 točk) | 3 |
| **4** | Profiliranost in vsebinska zaokroženost prijavljenega knjižnega programa za leto 2024, kakovost vključenih knjižnih urednikov in pomen knjižnega programa za slovenski knjižni trg  (neustrezno – 0 točk; šibko – 2 točki; dobro – 4–5 točk; zelo dobro – 6–9 točk; odlično 10–12 točk) | 12 |
| **5** | Kakovostni avtorji in drugi ključni sodelavci pri izvedbi prijavljenega knjižnega programa (v povezavi z ustreznostjo izbora avtorjev in drugih sodelavcev glede na profil založnika in knjižnega programa)  (neustrezno – 0 točk; šibko – 2–3 točke; dobro – 4–6 točk; zelo dobro – 7–10 točk; odlično – 11–14 točk) | 14 |
| **6** | Načrt promocije in prodaje knjižnega programa v letu 2024  (neustrezen – 0 točk; šibek – 1 točka; dober – 2 točke; odličen –3 točke) | 3 |
| **7** | Stopnja predvidene finančne soudeležbe prijavitelja z lastnimi in drugimi pridobljenimi sredstvi (razen predvidenih sredstev JAK, odstotek od celote upravičenih stroškov A+B+C)  (31–40 %: manjša stopnja soudeležbe prijavitelja – 0 točk; nad 40 %: višja stopnja soudeležbe prijavitelja – 1 točka) | 1 |
| **8** | Realno finančno ovrednoten knjižni program za leto 2024 glede na strukturo, obseg in zahtevnost predvidene izvedbe knjižnega programa  (neustrezno – 0 točk; delno ustrezno – 1 točka; ustrezno – 2 točki, odlično – 4 točke) | 4 |
|  | **Največje možno število točk** | **50** |

**9. Pomen izrazov, uporaba in razlaga kriterijev, postopek izbire in določitev višine sofinanciranja knjižnega programa**

**Reference prijavitelja** pomenijo kakovost knjižnih izdaj, prejete nagrade in nominacije za nagrade za knjižna dela založbe, vidnost in prepoznavnost založbe in knjižnih del v javnosti, prisotnost založbe na knjižnih sejmih, strokovnih srečanjih in drugih dogodkih doma in v tujini.

**Profiliranost in vsebinska zaokroženost** programa pomeni celosten pristop, kontinuirano izvajanje in vzdrževanje kakovosti prijavljenega programa skozi daljše časovno obdobje, najmanj v obdobju preteklih treh let. Kakovost v program vključenih urednikov knjižnega programa pomeni vidnost in prepoznavnost urednikov v javnosti, inovativnost pri sestavljanju programa (vključevanje novih vsebin, odkrivanje in razvijanje novih kakovostnih avtorjev, prevajalcev, ilustratorjev, oblikovalcev ...).

**Pomen za slovenski knjižni trg** pomeni, da je knjižni program prepoznaven in viden na slovenskem knjižnem trgu, da knjižna dela stopajo v dialog s širšo kulturno javnostjo ter nagovarjajo ustrezne ciljne bralske publike, posebej pomeni, da knjižni program na trg prinaša dela v javnem interesu in torej spodbuja tisti segment založništva, ki je tržno manj zanimiv, vendar je iz literarnega, kulturnega in družbeno-razvojnega vidika strateško pomemben na nacionalnem nivoju.

**Pojem kakovostni avtorji in drugi ključni sodelavci pri izvedbi knjižnega programa** pomeni, da avtorji in drugi sodelavci izkazujejo ustrezne kompetence, dosežke, ki zagotavljajo profesionalno realizacijo knjižnega programa, ter so prepoznavni na področju knjige. Poleg tega pomeni, da so avtorji in drugi ključni sodelavci izbrani skladno s strukturo in vsebinskim profilom programa. Avtorji in drugi sodelujoči v prijavljenem knjižnem programu tudi zagotavljajo ustreznost priprav aparata pri humanističnih besedilih, ujemanje vizualne podobe in besedilnega dela, kakovostno oblikovanje in postavitev teksta, ki korespondira z vsebino in žanrom.

**Načrt promocije in prodaje del v knjižnem programu** pomeni, da ima prijavitelj urejeno distribucijo, redne dejavnosti za informiranje javnosti, da jasno opredeljuje uporabo različnih komunikacijskih kanalov in orodij ter navezavo na ciljne skupine bralcev, skladno z naravo knjižnega programa.

Prijave bo po ocenjevalnih kriterijih vrednotila pristojna strokovna komisija JAK.

Razpisni kriteriji so ovrednoteni s točkami, pri čemer je pri posameznem kriteriju navedeno najvišje možno število točk.

Število odobrenih knjig v okviru prijavljenega knjižnega programa je odvisno od števila točk, ki jih prejme prijavitelj za knjižni program, in števila prijavljenih knjig v programu 2024.

Prijavitelj ne glede na število točk ne more dobiti sofinanciranih več knjig, kot jih je prijavil, niti več knjig, kot jih je v povprečju izdal v letih 2021, 2022 in 2023. (Za leta 2025, 2026 in 2027 bodo veljala povprečja izdanih knjig v zadnjih treh letih pred obravnavo vloge za posamično leto).

Končna višina odobrenih sredstev za knjižni program pa je odvisna od obsega, strukture in finančne zahtevnosti programa ter sredstev, ki so namenjena razpisu.

Za sofinanciranje bodo izbrani tisti knjižni programi, ki bodo v postopku vrednotenja po kriterijih ocenjeni višje. V primeru, da skupni znesek sofinanciranja knjižnih programov, ki so presegli minimalni prag, preseže znesek razpisanih sredstev, bodo sredstva dodeljena programom, ki so pri ocenjevanju prejeli več točk.

Najnižje število točk za sprejetje knjižnega programa v sofinanciranje je **40 točk** (spodnji točkovni prag).

**9. 1 Pri določitvi višine sofinanciranja knjižnega programa v letu 2024 bodo upoštevani naslednji izhodiščni izračuni:**

**A) avtorski honorarji (za prvo izdajo)**

* 1 AP izvirno leposlovje in humanistika: 500,00 EUR + 60,00 EUR lektura in korektura = 560,00 EUR,
* 1 AP prevodno leposlovje in humanistika: 350,00 EUR + 60,00 EUR lektura in korektura = 410,00 EUR,
* izvirna pesniška zbirka: pavšal 3.500,00 EUR,
* prevodna pesniška zbirka: pavšal 3.200,00 EUR,
* slikanica in strip: pavšalni znesek 3.500 EUR za prevodne slikanice in stripe, pavšalni znesek 5.000 EUR za izvirne slikanice in stripe, od tega avtor besedila pavšal najmanj 900,00 EUR bruto.

**B) tisk ter stroški priprave in objave e-knjige**

* obseg do vključno 12 AP: sofinanciranje 1.300,00 EUR na posamični knjižni naslov, za vsako nadaljnjo AP 100,00 EUR, do največ 2.500,00 EUR na knjižni naslov,
* 70,00 EUR za pripravo in izdajo e-knjige.

**C) splošni stroški, stroški dela založnika ter stroški promocije**

* splošni stroški in stroški dela založnika bodo sofinancirani v višini največ 20 % odobrene subvencije v sklopu A (razen za zaposlene, plačane iz državnega ali občinskega proračuna),
* stroški uredniškega dela za urednike v rednem delovnem razmerju za polni delovni čas bodo dodatno sofinancirani največ v višini 10 % odobrene subvencije v sklopu A (razen za zaposlene urednike, plačane iz državnega ali občinskega proračuna),
* stroški promocije bodo dodatno sofinancirani največ v višini 10 % odobrene subvencije v sklopu A.

**9.2 Dodatno sofinanciranje javnega kulturnega programa na področju KNJIŽNEGA PROGRAMA v posamičnem letu na podlagi uvrstitve na rezervno listo**

V kolikor na posamičnih razpisih ali pozivih na področjih knjige, ki jih pokriva JAK, v posamičnem proračunskem letu ostanejo neporabljena sredstva ali se sprostijo oz. povečajo proračunska sredstva, lahko direktorica JAK za tekoče leto (na podlagi predloga pristojne strokovne komisije v prvotni letni odločbi) odobri dodatno sofinanciranje z aneksom k letni pogodbi. Pri razvrstitvi predlaganih programov za dodatno sofinanciranje strokovna komisija upošteva:

* 1.) skupno višino doseženih točk knjižnega programa;
* 2.) doseženo število točk kriterija 2: Kakovost in ustreznost strateškega načrta izdajanja knjižnega programa v obdobju 2024–2027;
* 3.) doseženo število točk kriterija 3: Pravočasna in s prvotno pogodbo skladna izvedba knjižnega programa v letih 2020–2023;
* 4.) doseženo število točk kriterija 4: Profiliranost in vsebinska zaokroženost knjižnega programa za leto 2024;
* 5.) doseženo število točk kriterija 5: Kakovostni avtorji in drugi ključni sodelavci, vključeni v prijavljeni knjižni program.

**10. Razpisni rok in način oddaje vlog**

Prijavitelji morajo vlogo **izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju in oddaji vloge v spletni aplikaciji morajo prijavitelji **vlogo natisniti, žigosati in lastnoročno podpisati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Vloga mora biti izpolnjena na ustreznem razpisnem obrazcu in mora vsebovati vse bistvene sestavine ter obvezne priloge in podatke, določene v razpisni dokumentaciji.

Prijavitelji morajo v celoti izpolnjeno **vlogo zaključiti in oddati v predpisanem roku v spletni aplikaciji in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.**

Prijava je vložena pravočasno, če jo JAK prejme **v spletni aplikaciji in natisnjeni obliki**, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

Rokza zbiranje vlog prične teči na dan objave javnega razpisa JR10–KNJIŽNI PROGRAM–2024–2027 v Uradnem listu RS in objave besedila razpisa na spletni strani JAK <http://www.jakrs.si/javni-razpisi-in-pozivi/> **dne 15. 12. 2023** ter traja doizteka zadnjega dne roka za oddajo vlog, ki je **19. 1. 2024.**

**11. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktorica JAK.

**Odpiranje vlog**, ki ga bo izvedla komisija za odpiranje vlog JAK, se bo pričelo v prostorih Javne agencije za knjigo RS, Metelkova 2b, 1000 Ljubljana, dne 25. 1. 2024.

**S sklepom bodo zavržene vloge, ki:**

* ne bodo prispele pravočasno oz. njihove dopolnitve ne bodo prispele pravočasno (prepozne vloge oz. prepozne dopolnitve);
* jih ne bodo vložile upravičene osebe;
* ne bodo formalno popolne v roku poziva k dopolnitvi.

Če se prijavitelj na ta razpis prijavi s programom, ki vsebinsko ne izpolnjuje pogojev tega razpisa in ga strokovna komisija ne more oceniti s kriteriji, navedenimi v razpisnem besedilu, se vloga zavrže kot **vloga, ki jo ni vložila upravičena oseba.**

**Vloge**, ki ne bodo izpolnjene v celoti v spletni aplikaciji in na originalnih, datiranih, žigosanih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot **nepopolne**.

JAK bo prijavitelje, katerih vloge bodo formalno nepopolne, pozvala, da jih **v roku petih (5) dni** po prejetju poziva JAK, **dopolnijo**. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave **kot vloge, ki niso pravočasne.**

**Za prepozno oz. vlogo, ki ni pravočasna,** se bo štela vloga, ki ne bo oddana v tiskani obliki in v spletni aplikaciji do vključno 19. 1. 2024 ter najkasneje na ta dan poslana kot priporočena pošiljka ali oddana osebno na JAK. Vloge, ki ne bodo prispele na JAK pravočasno, bodo izločene iz nadaljnje obravnave s sklepom o zavrženju.

Vloga prijavitelja, ki ne bo izpolnjevala predhodno navedenih splošnih in posebnih pogojev tega razpisa, bo kot **vloga, ki jo ni vložila upravičena oseba,** izločena iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru javnega kulturnega programa na področju knjižnega programa spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

Samo v primeru, ko zaradi **tehničnih težav na strani JAK**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah iz tega odstavka, ki bodo lahko razlog za to, da vloge v spletni aplikaciji ne bi bilo potrebno oddati pravočasno, bo JAK vlagatelje obvestil na svoji spletni strani. Brez obvestila iz prejšnjega stavka je potrebno vlogo pravočasno oddati v tiskani obliki in spletni aplikaciji.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja s pogoji in kriteriji javnega razpisa JR10–KNJIŽNI PROGRAM–2024–2027.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločila direktorica JAK z odločbo o sofinanciranju posamičnega javnega kulturnega programa na področju knjižnega programa.

**12. Plačilo tarife ob prijavi na javni razpis**

Prijavitelji so skladno z določbami Tarife za izvajanje storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vlogi priložiti natisnjeno potrdilo o plačilu tarife v višini 200 EUR (Priloga 1). Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**13. Dokumentacija javnega razpisa**

Dokumentacija javnega razpisa obsega:

* besedilo javnega razpisa JR10–KNJIŽNI PROGRAM–2024–2027,
* prijavni obrazec OBR–KP v spletni aplikaciji z vključeno finančno konstrukcijo in izjavami prijavitelja.

Dokumentacija javnega razpisa je na voljo na spletnem naslovu [https://jakrs.e-razpisi.si](https://xx/), besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo :

* natisnjen prijavni obrazec OBR–KP z vključeno finančno konstrukcijo in izjavami prijavitelja,
* dokazilo o plačilu tarife (Priloga 1),
* seznam prijavljenih knjig v programu 2024 (v word dokumentu, pripet samo v aplikaciji),
* natisnjeno dokazilo o zaposlitvi ali pogodbenem delu: kopija ene (1) pogodbe o delu ali zaposlitvi, veljavna na datum prijave na razpis, oz. kopija pogodb dveh (2) strokovnih pogodbenih sodelavcev, od tega enega (1) urednika, veljavni na datum prijave na razpis za najmanj šest (6) mesecev (Priloga 2).

**14. Pristojna uslužbenka za informacije in pojasnila**

Informacije lahko dobite na spletni strani JAK www.jakrs.si, po telefonu vsak delavnik med 10. in 12. uro in po elektronski pošti pri pristojni uslužbenki:

- Vlasta Vičič, e-pošta: vlasta.vicic(at)jakrs.si, tel.: 00386 (0) 1 369 58 26.

**Katja Stergar**

Direktorica Javne agencije za knjigo RS